অ্যাকাউন্টে জমা পড়েছে বেতন। সেই বেতন তুলতে বৃহস্পতিবার কার্যত সাতসকালেই জাগল অফিসপাড়া।
ভিড় এড়াতে এদিন সকালে ডালহৌসি, বড়বাজার, বি বা দী বাগ এলাকার ব্যাঙ্ক এবং জিপিও’র সামনে অফিস শুরুর আগেই লাইন দিয়েছিলেন কর্মচারীরা। মিলেছে টাকা। তবে তার জন্য পড়তে হয়েছে প্রবল ভোগান্তির মুখে। এ ব্যাপারে একটি বিদেশি বাণিজ্য সংস্থার কর্মী পূর্বা দে বলেন, ‘‘অফিস এসেছি সকাল সাড়ে ৮টায়। অফিসে কিছুক্ষণ বিশ্রাম নিয়েই ব্যাঙ্কে লাইন দিয়েছি। মাত্র ১০ হাজার টাকা পেয়েছি। তা-ও তিন ঘণ্টা দাঁড়িয়ে থাকার পরে।’’ জিপিও-তে পেনশন তুলতে এসেছিলেন বালির বাসিন্দা অবসরপ্রাপ্ত কর্মী অশোক বসাক। তাঁর কথায়, ‘‘সকাল ৯টা থেকে লাইনে। দুপুর ১২টা নাগাদ পেনশন মিলেছে।’’ এদিন এটিএমগুলির বাইরেও লম্বা লাইন ছিল।
অবশ্য সকলের ভাগ্যে শিকে ছেঁড়েনি। লম্বা লাইনের জেরে অনেকেই সকালে টাকা না তুলে ফিরে গিয়েছেন। বিকেলে ব্যাঙ্ক বন্ধের পরে তাঁদের অনেকেই দাঁড়িয়েছেন এটিএমের বাইরে। ফলে সন্ধ্যায় টাকা তোলার লাইন ছিল দিনের থেকেও দীর্ঘ। প্রসঙ্গত, বেশ কয়েকটি এটিএম দিনে বন্ধ থাকলেও সন্ধ্যায় অফিসপাড়ার অধিকাংশ এটিএম খোলাই ছিল। তবে ৫০০ টাকার নোট না থাকায় যাঁরা এটিএম থেকে টাকা তুলেছেন, তাঁদের ভাগ্যে জুটেছে দু’হাজার টাকার নোট। 
‘রিজার্ভ ব্যাঙ্ক অফ ইন্ডিয়া’ সূত্রের খবর, নোট বাতিলের সিদ্ধান্তের পরে সরকারি-বেসরকারি কর্মীদের বেতন দেওয়ার ব্যাপারটি সুষ্ঠুভাবে সামাল দিতে সব এটিএম এবং ব্যাঙ্কেই টাকার চাহিদা ছিল। গত কয়েক সপ্তাহে রাজ্যের জন্য দিনে ৪০০-৫০০ কোটি টাকা দেওয়া হচ্ছিল। কিন্তু বেতনের ধাক্কা সামলাতে সেই পরিমাণ বাড়িয়ে করা হয়েছে ৭০০ থেকে ৮০০ কোটি টাকা। অন্য সূত্র জানিয়েছে, শুধু এদিনই এ রাজ্যে পাঠানো হয়েছে ১৩০০ কোটি টাকা। যদিও ব্যাঙ্কগুলির দাবি, চাহিদার তুলনায় ওই অর্থ নগণ্য।        
অন্যদিকে, গ্রাহকদের অভিযোগ, রিজার্ভ ব্যাঙ্কের নিয়ম মেনে টাকা তুলতে দেওয়া হচ্ছে না। তাঁদের একাংশের দাবি, সপ্তাহে ২৪ হাজার টাকার তোলার ঊর্ধ্বসীমা থাকলেও ব্যাঙ্কগুলি ১০ হাজার বা চার হাজার টাকার কিস্তিতে টাকা তুলতে বাধ্য করছে।